ร้านนี้เป็นหนึ่งในความตั้งใจว่า อยากจะทำเรื่องกินตามแนวรถไฟฟ้าอ่ะค่ะ เพราะว่าแพร์ทำบล็อกของกินอยู่บล็อกนึง แล้วก็ชอบเซ็ทเป็นซีรีส์ๆ ด้วย แต่ก็ไม่ได้ฤกษ์ทำซะที เพราะยังหาได้ไม่กี่ร้านเอง

Little Big นี่จะอยู่ใกล้ๆ กับสถานีรถไฟฟ้าอ่อนนุชนะคะ ให้ลงฝั่งคอนโด Ideo Verve นะคะ (ฝั่งตรงข้ามกับห้างโลตัส) ออกทางประตูที่มีธนาคาร UOB เป็นช่องเล็กๆ อยู่อ่ะ ลงมาแล้วก็เดินย้อนขึ้นไปทางซอยอ่อนนุช เห็นวิเศษนิยม ก็จะเห็น Little Big ค่ะ เพราะอยู่ติดกัน เจ้าของตึกเดียวกันเลย

ร้านนี้บ่ายๆ คนจะน้อย แต่พอเริ่มตกเย็นไปจนถึงค่ำๆ คนจะเต็มร้านเลย บ้างก็มาซื้อกลับบ้าน ที่ร้านนี้คนแน่น ไม่ได้เป็นเพราะว่าอาหารของเค้ามันวิลิศมาหราอะไรหรอกนะคะ เพราะส่วนใหญ่จะเป็นเมนูอาหารพื้นๆ ที่หากินได้ทั่วไปนั่นแหละ แต่ว่ามันก็อร่อยในระดับหนึ่ง และราคาไม่แพงเลย แค่ 70 -150 บาทเท่านั้น แต่อยู่ในบรรยากาศร้านที่น่ารัก และนั่งสบาย นั่งกินไป มองคนที่เดินกันวุ่นวายแน่นขนัดอยู่บนถนน แล้วแอบคิดว่า เรานั่งสบายไปสักพักดีกว่า ขี้เกียจออกไปแออัดกับฝูงคนตอนชั่วโมงเลิกงงาน ร้านี้ก็เลยเหมาะให้คนทำงานมาอาศัยฝากท้องหลังเลิกงงานค่ะ ก็เลยขายดี คนแน่น

เวลาเราไป เราจะชอบสั่งอยู่ 2 – 3 อย่างนี้นะคะ เพราะว่าอร่อยดี

ผัดสะตอกุ้ง-หมูสับ ราคาประมาณ 70 - 80 บาท – จานนี้เราสั่งกินทุกครั้งที่ไปเลยค่ะ สะตอเขียวๆ สดๆ น้ำขลุกขลิก กับหมูสับและกุ้งสับที่มีน้ำผัดแทรกซึมอยู่ กินกับข้าวสวยร้อนๆ อร่อยนัก รสชาติมันจะออกเค็มๆ หวานๆ นะคะ ความเผ็ดรีเควสท์ได้ค่ะ จะเอาเผ็ดมาก เผ็ดน้อย บอกเค้าได้ (ผัดสะตะของคนใต้ที่เรากินที่ภูเก็ตก็อร่อยไปคนละแบบกับผัดสะตอของคนกรุงเทพฯ นะ พูดแล้วอยากกิน)

ข้าวผัดปลาสลิด – จานนี้เค้าทำมารสชาติกลางๆ นะคะ ต้องเติมน้ำปลาพริกและบีบมะนาวกันหน่อย แต่ว่าให้มาเยอะมาก แล้วปลาสลิดก็เยอะดี ใส่ผักมาเพียบ ออกแนวข้าวผัดอาแปะแถวบ้านแหละ 

ข้าวผัดกุ้งชุบแป้งทอด – อันนี้จำไม่ค่อยได้แล้วว่าในข้าวผัดมีอะไรบ้าง แต่เบสของข้าวผัดร้านนี้ไม่ค่อยแตกต่างกันนักหรอกค่ะ ก็มีพวกคะน้า แครอตหั่นเต๋า หอมใหญ่ แล้วก็ใส่ไข่ลงไปด้วย แต่จานนี้เค้าจะเสิร์ฟมาพร้อมกับกุ้งชุบแป้งทอดด้วย กุ้งจะตัวอวบๆ หน่อย ทอดมาร้อนๆ ราดน้ำปลาพริกลงไปนะ ตักเข้าปากพร้อมข้าวผัด ....เฮือกกกก อร่อยอ่ะ

ชาแอปเปิ้ล – อันนี้พอเราสั่งแล้ว เค้าจะไปเอามาให้จากฝั่งที่เป็นร้านเบเกอรรี่นะคะ อยู่ในร้านเดียวกันแหละ แต่เค้าจะแยกโซนไว้ โซนเบเกอรี่จะขายพวกเค้ก ไอศกรีม ชา กาแฟ โกโก้ ออกแนวอินเตอร์นิดนึง เคยกินชาเค้าหลายครั้งแล้ว หอมดี ขอเติมน้ำได้ ขอเติมน้ำแข็งได้ แต่โกโก้ที่เคยกินเมื่อนานมาแล้ว ไม่ค่อยชอบเท่าไหร่ เพราะแทนที่เค้าจะโปะวิปปิ้ลครีมบนโกโก้ เค้ากลับโปะไอศกรีมวานิลลาแทนค่ะ เราว่ามันไม่ค่อยเข้ากันอ่ะ ไอศกรีมเนื้อมันหนักเกินไป 

อาหารจานเดียวราคาจะอยู่ที่ 70 - 150 บาท นะคะ แล้วก็มีพวกผัดมะกะโรนี สปาเก็ตตีแบบง่ายๆ นอกนั้นก็มีพวกกับข้าวเป็นจานๆ ราคาก็ประมาณเดียวกันกับอาหารจานเดียวค่ะ ส่วนพวกเค้กก็ราคาไม่แพงมาก อยู่ที่ 70 -100 นะคะ ราคาไม่แน่ชัด แต่ไม่เกินจากนี้หรอกค่ะ

นอกจากขายอาหารและเบเกอรี่ในร้านแล้ว ด้านหน้าร้าน ยังมีพวกขนมไทยๆ และพวกผลไม้ยำๆ ทรงเครื่องๆ อย่างพวกกะท้อนทรงเครื่องขายด้วย ตั้งเป็นโต๊ะกันเลย เรียกว่าขายทุกอย่าง


ร้านนี้ไม่ได้อร่อยเทพนะคะ ต้องบอกไว้ก่อน เหมาะกับคนที่ไม่มีเวลาทำอาหารกินเอง อาศัยมาฝากท้อง และด้วยราคาที่ไม่แพงจนเกินไป ก็สามารถกินได้บ่อยๆ ค่ะ เพราะตัวร้านก็น่านั่งด้วย ผ่านไปแถวนั้น แล้วหิวๆ ไม่ต้องไปแย่งที่นั่งกับคนในฟาสต์ฟู๊ด หรือในฟู๊ดคอร์ทที่โลตัสหรอกค่ะ ลองแวะที่ Little Big ดูก็ได้ เราไปบ่อยมาก เพราะบ้านอยู่แถวนั้นค่ะ

